b'\n_START_ARTICLE_\nPagalbinis remonto dokas\n_START_PARAGRAPH_\nPagalbinis remonto dokas (angl. Auxiliary repair dock, ARD) \xe2\x80\x93 JAV karinio laivyno pagalbini\xc5\xb3 laiv\xc5\xb3 (plaukiojam\xc5\xb3j\xc5\xb3 saus\xc5\xb3j\xc5\xb3 dok\xc5\xb3) \xe2\x80\x93 tipas, egzistav\xc4\x99s per Antr\xc4\x85j\xc4\xaf pasaulin\xc4\xaf kar\xc4\x85. Tuo metu laivyno s\xc4\x85ra\xc5\xa1uose buvo 33 tokie laivai. Jie naudoti ir po karo. Dalis parduoti \xc4\xaf metalo lau\xc5\xbe\xc4\x85, dalis iki \xc5\xa1iol naudojami JAV ar kitose valstyb\xc4\x97se._NEWLINE_Keli \xc5\xa1io tipo plaukiojamieji dokai gavo savus pavadinimus, pvz., USS \xe2\x80\x9eWest Milton\xe2\x80\x9c (ARD-7), ta\xc4\x8diau dauguma j\xc5\xb3 vard\xc5\xb3 netur\xc4\x97jo, tik numerius, pvz., USS ARD-1.\n_START_SECTION_\nPaskirtis\n_START_PARAGRAPH_\nLaivai angl. Auxiliary repair docks buvo plaukiojamieji sausieji dokai, kurie buvo skirti remontuoti pa\xc5\xbeeistus karinius laivus. \xc5\xa0io tipo plaukiojamieji dokai buvo apie 150 m ilgio ir apie 5000 t m_NEWLINE_\xc5\xa0io ir kit\xc5\xb3 tip\xc5\xb3 plaukiojamieji sausieji dokai gal\xc4\x97jo patys u\xc5\xbetvindyti savo cisternas, kad nugrimzt\xc5\xb3 \xc4\xaf reikiam\xc4\x85 gyl\xc4\xaf, atidaryti pirmagalio vartus, pro kuriuos \xc4\xafplaukdavo pa\xc5\xbeeistas laivas. Laivui \xc4\xafplaukus vartus u\xc5\xbedaro ir i\xc5\xa1 cistern\xc5\xb3 i\xc5\xa1pumpuoja vanden\xc4\xaf. Plaukiojamasis dokas i\xc5\xa1kyla, viduje esantis laivas atsiduria sausoje aplinkoje, kur jo remontas labai palengv\xc4\x97ja. Tokie remonto darbai m\xc5\xab\xc5\xa1i\xc5\xb3 vietose paprastai b\xc5\xabdavo laikini, kad remontuojamas laivas geb\xc4\x97t\xc5\xb3 plaukti j\xc5\xabros s\xc4\x85lygomis._NEWLINE_Pa\xc5\xbeeist\xc4\x85 laiv\xc4\x85 pakankamai suremontavus dokas b\xc5\xabdavo u\xc5\xbetvindomas, vartai b\xc5\xabdavo atidaromi ir suremontuotas laivas i\xc5\xa1plaukdavo.\n_START_SECTION_\nPersonalo aptarnavimas\n_START_PARAGRAPH_\nKol pa\xc5\xbeeistas laivas b\xc5\xabdavo remontuojamas, sausasis dokas pa\xc5\xbeeistojo laivo \xc4\xafgul\xc4\x85 apr\xc5\xabpindavo maisto ir kitomis atsargomis, teikdavo skalbimo paslaugas. Kartais doke b\xc5\xabdavo gyvenamosios vietos laivo \xc4\xafgulai. Paprastai pa\xc5\xbeeisto laivo \xc4\xafgula likdavo remontuojamame laive.'